**Куриозитети Азије**

 **Петра** је некадашњи главни град Набатејског царства. Налази се северно од Мртвог мора, у данашњем Јордану, на раскрсници караванских путева који су спајали Египат са Сиријом и јужну Арабију са Средоземљем. Петра лежи на 800 м надморске висине, усечена у стену са свих страна опкољену стрмим литицама. Град је недоступан са истока, запада и југа, док му се може прићи са севера, кроз кривудав и узан теснац, клисуру дугу 12 км. Петра је од 5. до 3. века пре нове ере била центар трговине и одредиште каравана. Град доживљава процват у 1. веку нове ере, када је изграђена позната грађевина Ал-Казнех, за коју се верује да је маузолеј набатејског краља Арета IV, у чије је време град бројао 20.000 становника.

 Петра је западном свету постала позната тек 1812. године када ју је пронашао швајцарски истраживач Јохан Лудвиг Бурхард (Johan Ludvig Burhardt). Налази се на УНЕСКО-вој листи светске културне баштине од 1985. године, а 2007. године је проглашена једним од Седам светских чуда новог света. Годишње је посети више од милион туриста.

 **Таџ Махал** је грађевина у граду Агри, у Индији, грађена између 1631. и 1654. године. Градило ју је око 22.000 људи, а изградњу овог маузолеја је наредио шах Џахал за своју омиљену жену Арџуманд Бано Бегум (1593–1631), познатију као Мумтаз Махал „драгуљ палате“, која је умрла рађајући четрнаесто дете. Таџ Махал се од 1983. године налази на УНЕСКО-вој листи светске културне баштине. Ова грађевина се сматра врхунским остварењем могулске архитектуре, која спаја елементе персијских, индијских и исламских архитектонских стилова. Маузолеј је комплетно изграђен од белог мермера из индијске покрајине Раџастан, јаспис је стигао из Пенџаба, жад и кристал из Кине, тиркиз са Тибета, сафири из Шри Ланке, лапис и лазули из Авганистана. Укупно је око 28 различитих драгих и полудрагих камења утиснуто у бели мермер.

 Иако је маузолеј са гробовима шаха и његове омиљене жене најпознатија структура, ипак је у питању цео комплекс који лежи на површини од 300 пута 560 метара, са познатом централном грађевином, са чије су стране два симетрична здања од црвеног пешчара, на северозападу је џамија а на југоистоку кућа за одмор. Испред ова три здања се налази огроман врт, подељен на четири симетрична дела, а насупрот Таџ Махалу је требало да буде изграђен маузолеј самом шаху. На жалост, шах није дочекао да види крај изградње па су уместо маузолеја изграђена Велика врата кроз која се улази у комплекс, а шах је сахрањен поред омиљене жене. Таџ Махал лежи на обали реке Џамуне а његовим главним пројектантом се сматра ирански архитекта Устад Ахмад Лахаури.

 **Ангкор Ват** је џиновски комплекс храмова у Камбоџи, настао на месту старе престонице Кмерског царства Ангкора, 240 км северозападно од Пном Пена, данашње престонице ове земље. Заузима површину од 2 км2 и сматра се највећом верском грађевином на свету. Првобитно је носио друго име, које није сачувано, а име Ангкор Ват „Градски храм“ се користи од 16. века. Храм представља симбол Камбоџе који се појављује на застави ове земље, и главну туристичку атракцију, уписану на УНЕСКО-вој листи светске културне баштине.

 Ангкор Ват је изграђен од црвених пешчара и кречњака, спојених непознатим материјалом. То није само један храм већ је комплекс од низа храмова на површини од преко 80 км2, од чега је централних храм од 2 км2 површине. Храм је у прашумама Камбоџе откривен још 1586. године од стране португалског монарха Антониа да Магдалена, али му је светску славу донео француски истраживач Анри Муо 1861. године, који је овај храм упоредио са храмом цара Соломона, лепшим од античких храмова Грчке и Рима. Централна грађевина, висока 65 м представља планину Меру, дом хиндуистичких богова. Пет торњева су врхови ове планине, а зидине укупне дужине 36 км и опкоп (канал са водом) симболизују планине и океан. Приступ вишим зонама храма је био могућ само одабранима, док је осталима био омогућен приступ само најнижем нивоу храма.

 **Сон Донг** је пећина у Вијетнаму, у покрајини Куангбин, 450 км јужно од Ханоја, данашње престонице ове земље. Пећина се налази у Националном парку Фонг Ња-Ке Банг и 2003. године је уписана на УНЕСКО-ву листу Светске природне баштине. Улаз у пећину је 1991. године открио Хо Ханг, али се локално становништво плашило застрашујућег звука понорнице па је пећина била непозната и неистражена све до 2009. године, када је група британских научника, с Хауардом Лимбетом на челу, први пут крочила у њену утробу. Користећи ласерску технологију овај тим научника је прогласио Сон Донг највећом пећином на свету, по запремини. Главна дворана пећине је 250 м висока а 150 м широка, у пећини постоје сталагмити високи и до 70 м, кроз њу тече река са водопадом, пећина има своју флору и фауну а у њој се чак формирају и магла и облаци. Укупна дужина пећине је 8,8 км.

 **Фестивал Ханами/Сакура** (развиће трешњиног цвета) је један од најважнијих догађаја у Јапану. Верује се да у овој земљи постоји више милиона стабала овог дрвета који представља и национални симбол „Земље излазећег Сунца“. Јапанска Метеоролошка Агенција пажљиво прати и објављује временску прогнозу и „сакура зенсен“, тј. развиће трешњиног цвета. Цветање почиње на Окинави у јануару, Токио и Кјото „цветају“ крајем марта и у априлу, а на Хокаидо стиже у мају. Јапанци излазе у своје паркове и Ханами фестивалом прослављају сакуру, тј. цветање. Поједине школе на Хоншуу, највећем јапанском острву школску годину започињу сакуром.

 Осим ових куриозитета Азије, не смемо прескочити још неке. То су нпр. **Чоколадна брда** у провинцији Бохол, на Филипинима. Постоји око 1.260 ових геолошких формација. Брда су прекривена травом и зеленилом током влажнијег дела године, али током сушног дела попримају боју чоколаде јер се вегетација осуши. Између брда становништво узгаја пиринач и друге усеве. Чоколадна брда су позната туристичка атракција острва и провинције Бохол, налазе се на застави и грбу ове провинције, а предложена су и за укључивање на листу светске природне баштине УНЕСКА.

 У провинцији Гансу у Кини налази се Национални парк „Жангје Данкси“ са светски познатим **Дугиним планинама**. Стене необичних, живих боја су настале као резултат ерозије црвеног камена и минералних сировина, које су се слагале једне на друге формирајући овај необични терен током историје дуге 24 милиона година. У настанку данашњег изгледа ових планина своје учешће имају кише, ваздух и Сунце.

 **Забрањени град** је комплекс царске палате у Пекингу, главном граду Кине. У питању је царска палата, која је током пет векова била седиште 14 владара династије Минг и 10 владара династије Ћинг. Забрањени град обухвата површину од 720.000 м2, има 800 зграда и 9.999 просторија. Данас је то музеј. Смештен у самом центру старог дела Пекинга, северно од трга Тјенанмен. Од 1987. године је на УНЕСКО-вој листи светске културне баштине. Изградња овог комплекса је започета 1406. године и било је потребно 14 година и 200.000 радника да би се палата завршила. Палата је била забрањена вековима за обичне људе, а последњи кинески цар Пу Ји је абдицирао 1912. године, након чега палата губи значај као политички центар Кине.

 **Кинески зид** је највећа грађевина на свету. Пружа се од степа централне Азије до Жутог мора, на дужини од 8.851 км, од чега главни део има 2.450 км. Висина зида је од 10 до 16 м, ширина 8 м. То је најдужи зид и највећи одбрамбени објекат на свету. Кинески зид је грађен вековима од камена, земље и цигле, од 5.века пре нове ере до 17. века нове ере, током више династија. Процењује се да је укупно изграђено око 50.000 км зида, од којих је 200 км доступно туристима. Дуж целог зида, у правилним размацима смењују се стражарнице, а по врху се пружа стаза широка 4,5 м. Кинески зид је 1987. године стављен на листу светске културне баштине УНЕСКА, а 7. јула 2007. године проглашен за једно од нових седам светских чуда.

 **Тианзи планине** су део националног парка у Кини, а од 1992.године се налазе под заштитом УНЕСКА као део светске баштине,  простор изузетног предела и пејзажа. Тианзи на локалном дијалекту значи "син раја". Национални парк се простире на 67 км2, а чине га више од 3 100 камених стубова од којих су неки високи више стотина метара.
       Ове планине су настале од кварцних стена пре 400 милиона година. Током последњих 2 милиона година подручје је било изложено тектонским покретима наизменичног издизања и спуштања земљине коре. За то време вода је процесом денудације тј. спирања преобликовала рељеф. Ако су вам "нешто познате" ове слике, у праву сте. Ова природна лепота послужила је режисеру Џејмсу Камеруну за планету Пандору у филму Аватар!

 Тианзи планине можете обићи помоћу жичара или највишег стакленог лифта на свету, Баилонга, високог 326 м, са три двоспратна лифта, од којих сваки може да превезе 46 путника од дна до врха за мање од два минута. Лифт је подигнут на литици и пружа невероватан поглед на ове планине.

Извори:

**Петра:** <https://sr.wikipedia.org/sr-ec/Petra>

<https://www.youtube.com/watch?v=ezDiSkOU0wc>

**Таџ Махал**: <https://sr.wikipedia.org/sr-ec/%D0%A2%D0%B0%D1%9F_%D0%9C%D0%B0%D1%85%D0%B0%D0%BB>

<https://www.opsteobrazovanje.in.rs/zanimljivo/tadz-mahal/>

**Ангкор Ват**: <https://sr.wikipedia.org/sr-ec/%D0%90%D0%BD%D0%B3%D0%BA%D0%BE%D1%80_%D0%92%D0%B0%D1%82>

**Сон Донг:** <https://sr.wikipedia.org/wiki/%D0%A1%D0%BE%D0%BD_%D0%94%D0%BE%D0%BD%D0%B3>

<https://opusteno.rs/regioni-f43/najveca-pecina-na-svetu-hang-son-doong-vijetnam-t22256.html>

<https://noizz.rs/noizz-travel/najveca-pecina-na-svetu-izgleda-kao-da-je-sa-neke-druge-planete/xf0hj7k>

<https://www.youtube.com/watch?v=l_0zaor4-a0>

**Сакура**: <https://barcino.travel/blog/sakura-u-japanu/>

<https://sr.wikipedia.org/wiki/%D0%A2%D1%80%D0%B5%D1%88%D1%9A%D0%B8%D0%BD_%D1%86%D0%B2%D0%B5%D1%82>

**Чоколадна брда**: <https://sr.wikipedia.org/sr/%C4%8Cokoladna_brda>

**Дугине планине у Кини**: <https://nationalgeographic.rs/foto/a19357/dugine-planine-u-kini-nestvarno-cudo-prirode.html>

**Забрањени град**: <https://sr.wikipedia.org/sr-ec/%D0%97%D0%B0%D0%B1%D1%80%D0%B0%D1%9A%D0%B5%D0%BD%D0%B8_%D0%B3%D1%80%D0%B0%D0%B4>

**Кинески зид**: <https://sr.wikipedia.org/sr-ec/%D0%9A%D0%B8%D0%BD%D0%B5%D1%81%D0%BA%D0%B8_%D0%B7%D0%B8%D0%B4>

**Тианзи планине**: <https://www.luxlife.rs/putovanja/destinacije/magicne-tianzi-planine>

<https://www.telegraf.rs/putovanja/oko-sveta/3271001-znate-li-gde-se-nalazi-najvisi-lift-na-svetu-za-dva-minuta-mozete-da-se-popnete-na-visinu-od-326-m>